b'\n_START_ARTICLE_\nByline\n_START_PARAGRAPH_\nEn byline er det sted i et journalistisk v\xc3\xa6rk, hvor man angiver skribenten, fotografen og/eller illustratorens navn. Ordet kommer af engelsk og relaterer sig til den skrevne presse, hvor by betyder "af" og line betyder "linje" \xe2\x80\x93 alts\xc3\xa5 den linje, hvor der st\xc3\xa5r "Af".\n_START_SECTION_\nForm og placering\n_START_PARAGRAPH_\nDe forskellige medier har i till\xc3\xa6g til de juridiske regler egne normer for, hvorn\xc3\xa5r en artikel forsynes med byline, og hvordan den fremst\xc3\xa5r ifht. indhold og typografi. Den mest almindelige byline best\xc3\xa5r i sin rene form af ordet "af" efterfulgt af skribentens navn. Enkelte skribenter bliver dog ben\xc3\xa6vnt med et kaldenavn, eksempelvis dagbladet Politikens skribent Ninka (alias Anne Wolden-R\xc3\xa6thinge)._NEWLINE_I de senere \xc3\xa5r er det blevet mere og mere almindeligt, at en byline inkluderer skribentens e-mail-adresse, s\xc3\xa5 l\xc3\xa6seren let kan reagere p\xc3\xa5 artiklen, f.eks. med en kommentar eller et tip, der kan give anledning til nye vinkler p\xc3\xa5 relaterede emner. Eksempel:_NEWLINE_Af Jens Jensen, jens@example.org_NEWLINE_Byline er typisk placeret mellem underrubrikken og br\xc3\xb8dtekstens begyndelse eller som afslutning p\xc3\xa5 artiklen, hvor byline p\xc3\xa5 den m\xc3\xa5de f\xc3\xa5r karakter af en signatur. Oftest vil typografien adskille sig fra br\xc3\xb8dteksten.'